Die Pos | Letters | Dié beleid kan tot verval en hongersnood lei
Dié beleid kan tot verval en hongersnood lei
09 March 2018 l Ons lesers skryf... l Views: 30 l 15 days ago
Karel Niewenhuis, adjunkprovinsiale leier: VF Plus, skryf:
Die ondeurdagte voorstel van die ANC en EFF om grond sonder vergoeding te onteien, het soos ’n skokgolf deur die land getrek.
Uitlatings deur die EFF dat blankes die grond gesteel het, moet in ’n ernstige lig beskou word. Hierdie leiers behoort voor die gelykheidshof gedaag te word vir laster en/of crimen injuria. Hieruit vloei dat blanke grondbesit skaamteloos vir onteiening geoormerk word.
Die Vryheidsfront Plus is ten gunste van grondbesit deur alle inwoners van die land, ongeag velkleur. Die meganismes om dit moontlik te maak, bestaan reeds, maar word nie deur die regering uitgevoer nie. Van die 197 000 geregistreerde grondeise is slegs 5 000 afgehandel. Voeg hierby dat begunstigdes wat reeds grond ontvang het, nie die infrastruktuur in stand gehou het nie. Voorbeelde hiervan is die Sapekoe’s-teeplantasie by Tzaneen en die Zebediela-sitruslandgoed waar daar tans ongeveer 10% produserende bome is.
Artikel 25 van die grondwet plaas ’n plig op die staat om die eiendomsreg van burgers te beskerm. Aansluitend hierby is onteiening sonder vergoeding teenstrydig met die internasionale reg. Die grondwet van die land is ondergeskik aan die internasionale reg sodat die wysiging van Artikel 25 van die grondwet internasionaal onwettig is. Indien hierdie wysiging deurgevoer word, sal die ANC deur die internasionale reg veroordeel word as rassiste aangesien blankes geteiken word.
Zimbabwe, waar die ekonomie in duie gestort het en die werkloosheidsyfer 90% is, is ’n voorbeeld wat in lande gebeur waar grond gekonfiskeer is. ’n Moderne ekonomie kan nie sonder toegang tot die internasionale mark vooruitgaan nie en daarvoor is krediet nodig wat nie aan ’n land waar grondbesit onseker is, toegestaan sal word nie. Hierdeur word werkloosheid verhoog, voedselsekerheid kom in gedrang en die handelsbanke sal die prys betaal indien boere nie kan produseer nie. Daar is tekens dat oorsese lande voortgesette deelname aan handelsooreenkomste met Suid-Afrika heroorweeg.
In die lig van bostaande beplan die Vryheidsfront Plus die volgende:
Bekwame juriste sal saamwerk om hierdie aangeleentheid in die konstitusionele hof te beveg.
Alle belangegroepe sal geraadpleeg word.
Dr. Pieter Groenewald sal die Europese parlement toespreek.
Dit was ’n slinkse skuif van die ANC om van die internasionale strafhof te onttrek sodat hulle hul tans nie veel aan die vereistes van hierdie hof hoef te steur nie. Die land se president gee hoog op oor korrupsie — die miljarde wat deur staatskaping verloor is, moet herwin word en vir grondhervorming aangewend word.
Die alternatief is dat Suid-Afrika ’n sosialistiese staat word waar die regering, by monde van die EFF, die voog of eienaar van alle eiendom is. ’n Beleid soos hierdie het nêrens ter wêreld tot vooruitgang gelei nie, maar tot verval en hongersnood.